
Panoráma - avagy kilátás és rálátás értékelése

Kulcsszavak: kilátásminőség; kilátáskategorizálás; kilátásértékelés; ingatlanérték
A panoráma és a kilátás-rálátás kutatás napjainkban növekvő mértékben kap figyelmet,
különösen a városépítészet és az ingatlanfejlesztés szempontjából. A panoráma fogalma nem
pusztán vizuális élményként értelmezhető, hanem komplex kapcsolatban áll a térhasználattal, a
társadalmi státusszal, a környezetpszichológiával és a gazdasági tényezőkkel is. Kutatásunkban
megvizsgáljuk, mennyivel hajlandóak többet fizetni az emberek a panorámáért, valamint, hogy
van-e a kilátásnak minősége, illetve van-e összefüggés a kilátás minősége és ára között.
Az urbanizáció hatására is, a kilátás és a tudatos panorámatervezés jelentősége is fokozódott.
Az emberek gyakran szűkösebb, sűrűbb környezetben élnek, ahol a természetes tájra nyíló
kilátás, vagy akár a tágas tér illúziója is értéket tud jelenteni. Ezért a kilátás helyes tervezése,
valamint minőségi értékelése elengedhetetlen a fenntartható városfejlesztés és az élhető
környezet kialakítása szempontjából. A kutatás során vizsgáljuk, hogy mik a településtervezők,
a fejlesztők és az építészek eszközei és milyen módszerekkel tudják maximálisan kihasználni a
panorámát. Tanulmányunk egyik kiemelkedő jelentőségű része a lakáspanoráma minősítési
rendszerének vizsgálata és részben új elemekkel való bővítése. A kilátás jól strukturált
minősítési rendszere segít meghatározni, hogy milyen típusú kilátás számít prémium
kategóriásnak, és hogyan lehet ezt a piaci értéket tükrözni az ingatlan árazásában. A panoráma
minősítési rendszereivel objektíven meghatározható, hogy egy adott hely milyen vizuális
értékeket képviselhet, és esetleg hogyan lehet a kilátást az ingatlanpiacon felértékelő hatásként
érvényesíteni. A tesztelt és továbbfejlesztett minősítési eszköz reményeink szerint segítséget
nyújthat a tájékozódásban az urbanisták, az ingatlanfejlesztők, építészek és felhasználók
számára egyaránt.
Kutatásunk módszertana három típusú vizsgálatból épül fel:
-Forráselemzés - különböző tudományos és művészeti alkotások értelmezése
-Empirikus kutatás - saját készítésű és online képek segítségével személyes és online
felmérés - különböző típusú kérdésekből összeállított kérdőívekkel.
-Kvalitatív módszer - felépített, személyes beszélgetéseken alapuló adatgyűjtés. Ez a
módszer lehetőséget adott arra, hogy olyan érzelmi, kulturális, piaci, pszichológiai és építészeti
tényezőket is feltárjuk, amelyeket egy kérdőív nehezen tudna mérni.



